CELEX: 52020PC0757
Language: ro
Date: 2020-11-25
Title: Propunere de DECIZIE A CONSILIULUI privind poziția care trebuie adoptată în numele Uniunii Europene în cadrul comitetului mixt instituit prin Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte

COMISIA EUROPEANĂ
            Bruxelles, 25.11.2020
            COM(2020) 757 final
            2020/0334(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii Europene în cadrul comitetului mixt instituit prin Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte
            
               
         
         
            
               EXPUNERE DE MOTIVE
            
            
               1.Obiectul propunerii
            
            
               Prezenta propunere se referă la o decizie de stabilire a poziției care trebuie adoptată în numele Uniunii în cadrul Comitetului mixt instituit prin Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte („acordul”)
                  1
               .
            
            
               2.Contextul propunerii
            
            
               2.1.Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte
            
            
               Acordul are ca scop să creeze un spațiu aerian comun (SAC) pe baza accesului reciproc la piețele de transport aerian ale părților, în condiții egale de concurență și respectând aceleași norme, inclusiv în domeniul siguranței, al securității, al managementului traficului aerian, al aspectelor sociale și al mediului. Normele privind SAC trebuie să se bazeze pe legislația relevantă în vigoare în Uniunea Europeană, astfel cum este prevăzută în anexa III la acest acord, în special în ceea ce privește siguranța, securitatea și managementul traficului aerian. 
            
            
               Acordul a intrat în vigoare la 2 august 2020. 
            
            
               2.2.Comitetul mixt
            
            
               Articolul 22 din acord instituie un comitet mixt. Comitetul mixt răspunde de administrarea acordului și asigură implementarea corespunzătoare a acestuia. 
            
            
               În acest scop, el cooperează într-o serie de domenii și formulează recomandări și ia decizii în cazul în care acordul prevede în mod expres acest lucru. Principalele sale sarcini sunt de a coopera prin: (a) încurajarea dialogurilor la nivel de experți în ceea ce privește noile inițiative și evoluții în materie de legislație sau de reglementare, inclusiv în domeniul securității, al siguranței, al mediului, al infrastructurii aviatice (inclusiv sloturile orare), al mediului concurențial și al protecției consumatorilor; (b) examinarea condițiilor de piață care afectează serviciile aeriene vizate de acord; (c) examinarea periodică a efectelor sociale ale implementării acordului, în special în domeniul ocupării forței de muncă, și formularea de răspunsuri adecvate la preocupările considerate legitime; (d) analizarea unor domenii potențiale care ar putea fi incluse ulterior în acord, inclusiv recomandarea de modificări ale acordului; (e) convenirea, prin consens, asupra unor propuneri, abordări sau documente cu caracter procedural care sunt direct legate de funcționarea acordului; (f) analizarea și dezvoltarea asistenței tehnice în domeniile vizate de acord și (g) încurajarea cooperării în cadrul forurilor internaționale relevante. 
            
            
               În plus, în conformitate cu articolul 6 (Investiții) din acord, comitetul mixt examinează chestiunile referitoare la investițiile bilaterale privind participațiile majoritare în transportatorii aerieni ai părților sau modificările referitoare la controlul efectiv asupra transportatorilor aerieni ai părților.
            
            
               În temeiul articolului 22 alineatul (3) din acord, comitetul mixt își adoptă regulamentul de procedură printr-o decizie. 
            
            
               2.3.Actul avut în vedere al comitetului mixt
            
            
               În cursul primei sale reuniuni, comitetul mixt urmează să adopte o decizie privind adoptarea regulamentului său de procedură („actul avut în vedere”). 
            
            
               Scopul actului avut în vedere este adoptarea, în conformitate cu articolul 22 alineatul (3) din acord, a regulamentului de procedură pe care se bazează organizarea și funcționarea comitetului mixt, pentru a permite implementarea corespunzătoare a acordului.
            
            
               3.Poziția care trebuie adoptată în numele Uniunii
            
            
               Poziția care trebuie adoptată în numele Uniunii trebuie să vizeze adoptarea regulamentului de procedură al comitetului mixt instituit prin acord. Această poziție trebuie să se bazeze pe proiectul de decizie a comitetului mixt.
            
            
               4.Temeiul juridic
            
            
               4.1.Temeiul juridic procedural
            
         
         
            
               4.1.1.Principii
            
            
               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.
            
            
               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”.
            
            
               4.1.2.Aplicarea în cazul de față
            
            
               Comitetul mixt este un organism creat printr-un acord, și anume în acest caz prin Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte.
            
            
               Actul pe care comitetul mixt este invitat să îl adopte este un act cu efecte juridice, deoarece va fi obligatoriu pentru părți în temeiul dreptului internațional. 
            
            
               Actul avut în vedere nu completează și nici nu schimbă cadrul instituțional al acordului.
            
            
               Prin urmare, temeiul juridic procedural al propunerii de decizie este articolul 218 alineatul (9) din TFUE.
            
            
               4.2.Temeiul juridic material
            
            
               4.2.1.Principii
            
            
               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.
            
            
               4.2.2.Aplicarea în cazul de față
            
            
               Obiectivul principal și conținutul actului avut în vedere se referă la transportul aerian.
            
            
               Prin urmare, temeiul juridic material al propunerii de decizie este articolul 100 alineatul (2) din TFUE.
            
            
               4.3.Concluzie
            
            
               Temeiul juridic al propunerii de decizie trebuie să fie articolul 100 alineatul (2) din TFUE, coroborat cu articolul 218 alineatul (9) din TFUE.
            
            
               5.Publicarea actului avut în vedere
            
            
               Întrucât actul comitetului mixt va stabili regulamentul de procedură al acestuia, este necesar ca actul să fie publicat în Jurnalul Oficial al Uniunii Europene după adoptare.
            
            
               2020/0334 (NLE)
            
            
               Propunere de
            
         
         
            
               DECIZIE A CONSILIULUI
            
            
               privind poziția care trebuie adoptată în numele Uniunii Europene în cadrul comitetului mixt instituit prin Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
            
            
               având în vedere propunerea Comisiei Europene,
            
            
               întrucât:
            
            
               (1)Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte („acordul”) a fost încheiat de Uniune prin Decizia (UE) 2020/948 a Consiliului
                  2
                și a intrat în vigoare la 2 august 2020. 
            
            
               (2)Articolul 22 din acord instituie un comitet mixt însărcinat să asigure administrarea și implementarea corespunzătoare a acordului. 
            
            
               (3)Conform articolului 22 alineatul (3) din acord, comitetul mixt trebuie să își adopte propriul regulament de procedură.
            
            
               (4)Pentru a se asigura implementarea corespunzătoare a acordului, trebuie adoptat regulamentul de procedură al comitetului mixt.
            
            
               (5)Este necesar să se stabilească poziția care trebuie adoptată în numele Uniunii în cadrul comitetului mixt, deoarece decizia Comitetului mixt de adoptare a regulamentului său de procedură va fi obligatorie pentru Uniune. Poziția Uniunii în cadrul comitetului mixt trebuie să se bazeze pe proiectul de decizie a comitetului mixt atașat,
            
            
               ADOPTĂ PREZENTA DECIZIE:
            
            
               Articolul 1
            
            
               Poziția care trebuie adoptată în numele Uniunii în cadrul primei reuniuni a comitetului mixt instituit prin articolul 22 din Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte, în legătură cu adoptarea regulamentului de procedură al comitetului mixt, se bazează pe proiectul de decizie a comitetului mixt atașat la prezenta decizie.
            
            
               Reprezentanții Uniunii în cadrul comitetului mixt pot conveni modificări minore ale proiectului de decizie a comitetului mixt, fără a mai fi necesară o nouă decizie a Consiliului.
            
            
               Articolul 2
            
            
               Prezenta decizie se adresează Comisiei. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Decizia (UE) 2020/948 a Consiliului din 26 iunie 2020 privind încheierea, în numele Uniunii, a Acordului privind spațiul aerian comun între Uniunea Europeană și statele sale membre, pe de o parte, și Georgia, pe de altă parte (JO L 212, 3.7.2020, p. 3).
               
               
                  
                     (2)
                  
                        Decizia (UE) 2020/948 a Consiliului din 26 iunie 2020 privind încheierea, în numele Uniunii, a Acordului privind spațiul aerian comun între Uniunea Europeană și statele sale membre, pe de o parte, și Georgia, pe de altă parte (JO L 212, 3.7.2020, p. 3).
               
            
      
    ---documentbreak--- 
      
         
               COMISIA EUROPEANĂ
            Bruxelles, 25.11.2020
            COM(2020) 757 final
            ANEXĂ
            la
            Decizia Consiliului
            privind poziția care trebuie adoptată în numele Uniunii Europene în cadrul comitetului mixt instituit prin Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte
            
               
         
         
            
               DECIZIA NR. 1/[anul] A COMITETULUI MIXT UE-GEORGIA INSTITUIT PRIN ACORDUL PRIVIND SPAȚIUL AERIAN COMUN ÎNTRE UNIUNEA EUROPEANĂ ȘI STATELE SALE MEMBRE, PE DE O PARTE, ȘI GEORGIA, PE DE ALTĂ PARTE
            
            
               din …
            
            
               de adoptare a regulamentului său de procedură
            
            
               COMITETUL MIXT UE-GEORGIA,
            
            
               având în vedere Acordul privind spațiul aerian comun între Uniunea Europeană și statele sale membre, pe de o parte, și Georgia, pe de altă parte („acordul”), în special articolul 22 alineatul (3),
            
            
               DECIDE:
            
            
               Articol unic
            
            
               Se adoptă regulamentul de procedură al comitetului mixt, prevăzut în anexa la prezenta decizie.
            
            
               Adoptată la …,
            
            
               Pentru comitetul mixt, 
            
            
               Șeful delegației Uniunii Europene 
            
            
               [nume] 
            
            
               Șeful delegației georgiene 
            
            
               [nume] 
            
            
               
            
               Anexă
            
            
               REGULAMENTUL DE PROCEDURĂ AL COMITETULUI MIXT
            
            
               COMITETUL MIXT
            
            
               Articolul 1
            
         
         
            
               Șefii delegațiilor
            
            
               (1)
                     După cum se prevede la articolul 22 alineatul (1) din acord, comitetul mixt este alcătuit din reprezentanți ai părților.
            
            
               (2)
                     Comitetul mixt este prezidat în comun de șefii delegațiilor părților. 
            
            
               Articolul 2
            
            
               Reuniunile
            
            
               (1)
                     În temeiul articolului 22 alineatul (4) din acord, comitetul mixt se reunește ori de câte ori este necesar. Oricare dintre părți poate solicita convocarea unei reuniuni. 
            
            
               (2)
                     Comitetul mixt poate organiza reuniuni față în față sau prin alte mijloace (de exemplu, teleconferințe sau videoconferințe).
            
            
               (3)
                     În măsura posibilului, locul de desfășurare a reuniunilor alternează între un loc dintr-un stat membru al Uniunii Europene și unul din Georgia, cu excepția cazului în care părțile convin altfel. 
            
            
               (4)
                     Odată ce părțile au convenit asupra datei și locului de desfășurare a reuniunilor, reuniunile sunt convocate de Comisia Europeană, pentru Uniunea Europeană și statele sale membre, și de ministerul responsabil cu aviația civilă, pentru Georgia.
            
            
               (5)
                     Reuniunile Comitetului mixt nu sunt publice, cu excepția cazului în care părțile convin altfel. Dacă este necesar, la sfârșitul reuniunii se poate redacta, de comun acord, un comunicat de presă.
            
            
               Articolul 3
            
            
               Delegațiile
            
            
               (1)
                     Înaintea fiecărei reuniuni, șefii delegațiilor se informează reciproc cu privire la componența prevăzută a delegațiilor lor pentru reuniunea respectivă.
            
            
               (2)
                     În cazul în care comitetul mixt convine în acest sens, la reuniuni pot fi invitați să participe, în calitate de observatori, reprezentanți ai părților interesate din sectorul transportului aerian.
            
            
               (3)
                     Comitetul mixt poate invita și alte părți interesate sau experți să participe la reuniunile sale, pentru a oferi informații cu privire la subiecte specifice.
            
            
               Articolul 4
            
            
               Secretariatul
            
            
               Un funcționar al Comisiei Europene și un funcționar al ministerului responsabil cu aviația civilă din Georgia exercită în comun funcțiile de secretari ai comitetului mixt.
            
            
               Articolul 5
            
            
               Ordinea de zi a reuniunilor
            
         
         
            
               (1)
                     Șefii delegațiilor stabilesc de comun acord ordinea de zi provizorie a fiecărei reuniuni. Această ordine de zi provizorie este transmisă de către secretari membrilor delegațiilor, cel târziu cu cincisprezece zile înainte de data reuniunii.
            
            
               (2)
                     Comitetul mixt adoptă ordinea de zi la începutul fiecărei reuniuni. Pe ordinea de zi pot fi incluse și alte puncte decât cele care figurează pe ordinea de zi provizorie, în cazul în care comitetul mixt convine în acest sens.
            
            
               (3)
                     Șefii delegațiilor pot reduce termenul indicat la alineatul (1) din prezentul articol pentru a ține cont de necesitățile sau de urgența unui caz particular.
            
            
               Articolul 6
            
            
               Procesul-verbal
            
            
               (1)
                     După fiecare reuniune se întocmește un proiect de proces-verbal al reuniunii comitetului mixt. Acesta indică elementele discutate și eventualele recomandări formulate și decizii adoptate. 
            
            
               (2)
                     În termen de o lună de la reuniune, șeful delegației gazdă transmite proiectul de proces-verbal celuilalt șef de delegație, spre aprobare prin procedură scrisă. 
            
            
               (3)
                     Odată aprobat, procesul-verbal al reuniunii este semnat în dublu exemplar de șefii delegațiilor și fiecare parte păstrează câte un exemplar original. Șefii delegațiilor pot decide ca această cerință să fie îndeplinită prin semnarea și schimbul de exemplare electronice.
            
            
               (4)
                     Procesele-verbale ale reuniunilor comitetului mixt sunt publice, cu excepția cazului în care una dintre părți solicită contrariul.
            
            
               Articolul 7
            
            
               Procedura scrisă
            
            
               Atunci când este necesar și motivat în mod corespunzător, deciziile și recomandările comitetului mixt pot fi adoptate prin procedură scrisă. În acest scop, șefii delegațiilor își transmit reciproc proiectele de măsuri pentru care este solicitat avizul comitetului mixt, care poate fi apoi confirmat prin schimb de corespondență. Cu toate acestea, oricare dintre părți poate solicita convocarea comitetului mixt pentru a discuta chestiunea în cauză.
            
            
               Articolul 8
            
            
               Deliberări
            
            
               (1)
                     Comitetul mixt formulează recomandări și adoptă decizii pe bază de consens. 
            
            
               (2)
                     Deciziile sau recomandările comitetului mixt se intitulează „Decizia” și, respectiv, „Recomandarea”, titlu urmat de un număr de ordine, de data adoptării și de o descriere a obiectului acestora.
            
            
               (3)
                     Deciziile și recomandările comitetului mixt sunt semnate de șefii delegațiilor și atașate la procesul-verbal al reuniunii.
            
            
               (4)
                     Deciziile adoptate de comitetul mixt sunt puse în aplicare de părți în conformitate cu propriile proceduri interne.
            
            
               (5)
                     Deciziile adoptate de comitetul mixt pot fi publicate de părți în publicațiile oficiale ale fiecăreia dintre ele. Fiecare parte poate decide asupra publicării oricărui alt act adoptat de comitetul mixt. Fiecare parte păstrează un exemplar original al deciziilor și recomandărilor.
            
            
               Articolul 9
            
         
         
            
               Grupurile de lucru
            
            
               (1)
                     Comitetul mixt poate institui grupuri de lucru care să asiste comitetul mixt în îndeplinirea sarcinilor sale. Mandatul unui grup de lucru este inclus într-o anexă la decizia de înființare a grupului de lucru.
            
            
               (2)
                     Grupurile de lucru sunt alcătuite din reprezentanți ai părților.
            
            
               (3)
                     Grupurile de lucru își desfășoară activitatea sub autoritatea comitetului mixt, căruia îi prezintă un raport după fiecare reuniune a lor. Ele nu iau decizii, dar pot transmite recomandări comitetului mixt.
            
            
               (4)
                     Comitetul mixt poate decide în orice moment să dizolve grupurile de lucru existente, să le modifice mandatele sau să înființeze noi grupuri de lucru care să îl asiste în îndeplinirea sarcinilor sale.
            
            
               Articolul 10
            
            
               Cheltuielile
            
            
               (1)
                     Fiecare dintre părți suportă cheltuielile aferente participării sale la reuniunile comitetului mixt și ale grupurilor de lucru, atât cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.
            
            
               (2)
                     Orice alte cheltuieli legate de organizarea reuniunilor sunt suportate de partea care găzduiește reuniunea.
            
            
               Articolul 11
            
            
               Modificarea Regulamentului de procedură
            
            
               Comitetul mixt poate modifica în orice moment prezentul regulament de procedură, printr-o decizie adoptată în conformitate cu articolul 22 din acord.